Taras Katšaraba

Taras Katšaraba (s. 7. tammikuuta 1995 Tšydatšiv) on ukrainalainen jalkapalloilija. Hän on pelipaikaltaan keskuspuolustaja. Hän edustaa Tšekin liigassa pelaavaa Slavia Prahaa ja on pelannut syyskuusta 2021 alkaen Ukrainan miesten maajoukkueessa.

Katšaraba siirtyi vuonna 2012 UFK Lvivista Šah’tar Donetskiin mutta ei ole pelannut Šah’tarin edustusjoukkueessa. Hän aloitti liigauransa lainasopimuksilla Hoverla Užhorodin ja Zirka Kropyvnytskyin joukkueissa. Hän siirtyi helmikuussa 2018 lainalle tšekkiläisseura Slovan Libereciin, joka osti hänet omistukseensa kesällä 2019. Tammikuussa 2021 Katšaraba siirtyi lainalle Slavia Prahaan, joka osti hänet itselleen vuoden 2022 alussa. Hän voitti vuonna 2021 Tšekin liigamestaruuden ja cupin. Hän on pelannut kesäkuun 2022 loppuun mennessä Ukrainan liigassa 30 ottelua, joissa hän on tehnyt yhden maalin, ja Tšekin liigassa 112 ottelua, joissa hän on tehnyt neljä maalia.

Katšaraba on pelannut useissa Ukrainan juniorimaajoukkueissa. Ukrainan miesten maajoukkueessa hän pelasi ensimmäisen kerran syyskuussa 2021 ystävyysottelussa Tšekkiä vastaan ja toisen kerran kesäkuussa 2022 Kansojen liigan ottelussa Irlantia vastaan. Hän pelasi molemmissa otteluissa avauskokoonpanossa.

Lähteet 

Ukrainalaiset jalkapalloilijat
Vuonna 1995 syntyneet
Elävät henkilöt